— Нічога дзіўнага тут няма. Вайна 1812 года прайшлася па нашых мясцінах і пакінула свой след. Каля царквы на ўзгорку захавалася магіла расійскага генерала і афіцэраў, што загінулі ў баі з французамі. На двухсотгоддзе напалеонаўскага паходу да нас прыязджалі прадстаўнікі французскага пасольства, ускладалі вянкі да помніка. З тых далёкіх часоў вайны 1812 года, калі тут вяліся жорсткія баталіі, засталася назва Парыж. У канцы сямідзясятых гадоў яе памянялі на Навадруцк. Але людзі сталі збіраць подпісы, ім дапамагаў і вядомы ксёндз Булька з Мосару. Звярталіся да органаў улады, і былую назву аднавілі.